Hlina, Alojz, poslanec NR SR (2014-05-15):
Vážený pán predseda, vážený pán minister, vážené kolegyne, kolegovia, vážená pani podpredsedkyňa parlamentu, dovoľte mi do tretice vystúpiť k tomuto veľmi a mimoriadne dôležitému zákonu, ktorý určí ráz krajiny na dlhé obdobie. Verím, že tej zodpovednosti vedomí si sme, mám pocit, niektorí, áno, niektorí nie, lebo však bolo to niekedy vcelku hektické. Ešte skôr ako začnem, je dobré, že tu máme aj politických analytikov v podobe pána Jánoša. To tu všetkým vysvetlia nám, ktorí tomu nerozumieme. Výborne, že to sledujete za nás. Zdá sa, že pribúdajú géniovia u kolegov. Pozor, ešte takto jedna vec. Ja som rád, že som to stihol, lebo skoro som to nestihol, bola aj zápcha, ale podarilo sa mi to. Súvisí to aj s predkladaným zákonom. Toto je zákon o ochrane poľnohospodárskej pôdy. My chránime aj les. O tom bližšie poviem pri tom ďalšom zákone. Podarilo sa nám vztýčiť vlajku občanov, vážení, takže keď sa pozriete z tejto strany (Ukázanie rukou.) cez Dunaj, tak tam uvidíte vlajku, ktorá síce sa nezdá veľká, ale ona je obrovská, je umiestnená na najvyššom vlajkovom stožiari na Slovensku, patrí občanom tejto krajiny a chráni Pečniansky les pred lúpežníkmi, darebákmi a zbojníkmi, ktorí chcú ukradnúť podvodným spôsobom Pečniansky les (22 hektárov). V Mozambiku by nevymenili 22 hektárov lesa v centre mesta. Nechcem sa dotknúť niektorých krajín. Ako sa hovorí, Barbari sú pred bránami, sú tu. Vážení, lúpežníci sú už tu pod oknami parlamentu. Je to aj našou zodpovednosťou, aby sme si mi sami seba ctili, kto sem prišiel, a pod oknami nám to niekto ukradol, aby sme si samých seba vážili, vážení. Pozrite sa na tú vlajku. Urobte to, čo budete môcť na to, aby sa to nestalo, aby neolúpila podvodnícka lúpežnícka čvarga 22 hektárov lesa. Považoval som to za dôležité povedať. Súvisí to aj s tým, k čomu sme sa dopracovali. My sme sa dopracovali k tomu, k čomu sa niekde dopracovať ani nedá. Mňa neteší to, že niekde je nejaký oligarcha, ktorý ovláda to, a dvaja traja sa dohodnú a riadia štát. To nie je dobrou vizitkou politikov. A túto hru hrať netreba, už vôbec nie v tomto segmente, o ktorom tu rozprávame ako o pôde. Potom to len načisto rozvrátime. Čiže nechcem sa opakovať a nebudem sa opakovať, filozoficky ja súhlasím s tým, že to nie je felicia v garáži, že poľnohospodárska pôda je úplne iná entita, ku ktorej treba pristupovať úplne ináč. A tu bol načrtnutý nejaký spôsob. Ja som mal vôľu, pokúsil som sa mojím laickým, nie právnickým pohľadom do toho vniesť nejaké postrehy kvôli tomu, aby na konci dňa bola norma, ktorá ten zámer spĺňa, lebo sa bojím jednej veci, že zle pripravená norma v konečnom dôsledku by spôsobila to, že niekto by si vychutnal nedostatky tej normy, začal by to všelijako vykrikovať, potom by niekto musel sem vo veľkej pokore prísť a v celej tej atmosfére by sa už nepodarilo to, lebo už by sa to raz pokazilo, vtedy by sme nechali brány otvorené. Čiže niekto sa pýta alebo možno analyzuje, v čom je môj záujem. V tom bol môj záujem, aby sa v rámci možností podarilo pripraviť takú normu, ktorá nebude mať chyby, ktorým by niekto rozcupoval následne ten zákon, lebo, verte alebo neverte, možno aj takí sú, ktorí naschvál to nechajú takto, aby to prešlo, aby následne dokázali, že, pozrite, čo to spôsobilo, aké je to absurdné, nemožné, zlé a treba to zrušiť a treba to nechať otvorené, s čím nikdy nebudem súhlasiť. Mám pocit, že niektoré veci sa podarilo v tom priebehu cizelovať, o niektorých veciach nemám hlboké presvedčenie, že sú vycizelované, ale som pripravený veriť, že je to v poriadku, a na konci dňa sa podarí urobiť to, čo podľa mňa sme dlžní aj ľuďom tejto krajiny, zjednodušene povedané, že ministerstvo zabezpečí bezplatne register, kde sa dozviete o pohyboch s pôdou, sekundárne ten register spôsobí systémom to, že sa začne generovať jej cena, budú tie informácie zjednotené a na konci sa dopracujú k pôde tí, čo chcú sa k nej dopracovať, a tí, čo to chcú predať, to predajú za primeranú cenu. Vyzerá to, že by sa to v zásade možno aj mohlo podariť. Sú tam určité, od začiatku som to tvrdil, zlomové body v tých cenách a v tých nastaveniach a teraz aj v dĺžke ponuky. Nechcem sa už k tomu vracať, už je to zadefinované, zostáva len držať palce, že to tak bude. Upozorňujem však na ten jeden fakt, ktorým potom už len možno apelovať, hej, aby sa znova tento systém nestal eldorádom toho, čo my tu máme, všelijakých šuflikantov, špekulantov, sa vyobliekajú, hej, a idú špekulovať. Takisto aj toto môže im vytvoriť nejaký určitý priestor, kde sa idú vrhnúť oni do niečoho a začnú kaziť ceny, začnú kaziť atmosféru. Prosím vás, o tom by som tu vedel rozprávať do pondelka rána, čo takíto ľudia vedia spôsobiť na trhu. A často využívajú aj tú neskúsenosť tých predávajúcich, ich zblbnú, zmagoria. A na konci keď takému poviete, aby dal tie peniaze, ktoré nasľuboval, zrazu povie, že nevyšiel mu úverový prísľub. Tam cítim určite slabé miesto. A keď sme to nedefinovali, možno zostáva len príslušne apelovať a nastaviť iné filtre, ktoré vyeliminujú pôsobenie takýchto nejakých mudrlantov, ktorý sa určite zjavia. Pre túto chvíľu skončím, len predstavím a prečítam môj pozmeňujúci návrh, som avizoval, že ho dám, som sám zvedavý, či prejde. Tak ak dovolíte, ja ho prečítam. Pozmeňujúci a doplňujúci návrh poslanca Národnej rady Slovenskej republiky Alojza Hlinu k vládnemu návrhu zákona o nadobúdaní vlastníctva poľnohospodárskeho pozemku a o zmene a doplnení niektorých zákonov predložený na základe § 82 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Som to ani nemusel všetko čítať. Vládny návrh zákona o nadobúdaní vlastníctva poľnohospodárskeho pozemku a o zmene a doplnení niektorých zákonov sa dopĺňa takto: Po prvé. V čl. I § 4 sa za odsek 10 vkladá nový odsek 11, ktorý znie: „Na platnosť prevodu vlastníctva poľnohospodárskeho pozemku pri kúpnej cene nad 1 000 000 eur sa vyžaduje zo strany nadobúdateľa predloženie potvrdenia Finančného riaditeľstva Slovenskej republiky11a) o legálnosti nadobudnutia týchto peňažných prostriedkov z legálnych príjmov nadobúdateľa.„ Poznámka pod čiarou k odkazu 11a znie: „11a) § 4 zákona č. 333/2011 Z. z. o orgánoch štátnej správy v oblasti daní, poplatkov a colníctva v znení neskorších predpisov.“ Po druhé. V čl. I § 6 ods. 3 písm. b) sa vkladá za 7. bod nový, 8. bod, ktorý znie: „8. potvrdenie Finančného riaditeľstva Slovenskej republiky11a) preukazujúce splnenie podmienky podľa § 4 ods. 12”. Po tretie. V čl. I § 8 ods. 1 sa za písmeno b) vkladá nové písmeno c), ktoré znie: „c) Finančné riaditeľstvo Slovenskej republiky11a)“. Po štvrté. V čl. I § 8 sa za odsek 3 vkladá nový odsek 4, ktorý znie: „Finančné riaditeľstvo Slovenskej republiky11a) vydáva potvrdenie podľa § 4 ods. 12.„ Po piate. V článku I sa za § 8 vkladá nový § 9, ktorý znie: „Podrobnosti o preukazovaní legálnosti nadobudnutia peňažných prostriedkov podľa § 4 ods. 12 z legálnych príjmov nadobúdateľa ustanoví Ministerstvo financií Slovenskej republiky všeobecne záväzným právnym predpisom.“ Veľmi stručne naozaj odôvodním návrh. Myslím, že je to plne namieste vzhľadom aj na okolnosti, ktoré nás tu obchádzajú. Tá suma predstavuje určité nastavenie v tom, kedy je to už náležité, kedy to trebárs by bolo obťažujúce. Nikto nemá záujem obťažovať Jana z dediny, ktorý chce kúpiť susedovu roľu a vytiahne z pančuchy pár eur, aby vydokladoval skade ich má. Ale aby sme sa nestali eldorádom, čím sme sa už stali pri úžernícko-exekútorských činnostiach tohto štátu, aby sme sa nestali eldorádom aj pochybného kapitálu, ktorý k nám príde. Teraz ich nastavujeme tak, aby sa nimi pokúsili zabezpečiť, že budú na pôde hospodáriť poľnohospodári, ale, predsa len jeden nikdy nevie, aby aspoň o tých, ktorí tam budú, a budú tam naozaj vo veľkom a tváriť sa, akí sú veľkí, tak nech vieme, že to kupujú z peňazí, ktoré, ako to bolo definované, sú nadobudnuté legálnou cestou. Budem pokorný a mierny a zmierlivý v tom, že nebudem to komentovať pre túto chvíľu. A som zvedavý na samotné hlasovanie, ako sa bude vyvíjať podľa toho. Prípadne by sme zvážili ďalší postup. Ďakujem veľmi pekne.